**Provođenje nacionalnih ispita od 2. do 6. svibnja 2022. godine**

**Nacionalni centar za vanjsko vrednovanje obrazovanja** (NCVVO) u školskoj godini 2021./2022. provodi nacionalne ispite iz Hrvatskog jezika, Matematike, Biologije, Fizike i Kemije na reprezentativnom uzorku od 81 osnovne škole, među koje je **odabrana i naša škola**. U ispitivanju sudjeluju **učenici 8. razreda** koji će u tjednu od 2. do 6. svibnja pisati pet ispita iz navedenih predmeta. Obuhvaćeni su sadržaji i ishodi tih nastavih predmeta kroz cjelokupno osnovno školovanje.

Nacionalni ispiti standardizirani su vanjski ispiti kojima je cilj utvrditi razine postignuća u ishodima predmetnih kurikuluma u ključnim dijelovima obrazovnih ciklusa. **Opći je cilj pridonijeti uspostavi usklađenoga i učinkovitoga sustava odgoja i obrazovanja te sustava kvalitete**.

Učenici koji će sudjelovati u nacionalnim ispitima do 21. lipnja dobit će povratnu informaciju o svojemu postignuću za svaki nastavni predmet. Škola će dobiti **skupnu povratnu informaciju** o postignućima svih učenika, **bez uvida u pojedinačne rezultate** učenika, zahvaljujući čemu učenici mogu pristupiti ispitima bez stresa i straha. Rezultati će pokazati stvarno stanje usvojenosti obrazovnih ishoda, a moći ćemo ih usporediti i s postignućima učenika ostalih 80 škola koje sudjeluju u ispitivanju.

Osim predmetnih ispita, učenici će za svaki nastavni predmet ispunjavati i **upitnik o kontekstu učenja i poučavanja**, odnosno o iskustvu učenja predmeta tijekom svog osnovnoškolskog obrazovanja.

U listopadu školske godine 2022./2023. nacionalni ispiti provest će se i među učenicima 5. razreda (sadašnji 4. razred) iz Hrvatskog jezika, Matematike te Prirode i društva.

**Informacije o provedbi ispita za učenika 8. razreda**

Učenici u navedenom tjednu trebaju doći pred školu svaki dan u 8:20 sati. U 8:30 sati učenici ulaze u ispitne prostorije (učionice 15, 16, 17 i 18) prema unaprijed utvrđenom popisu te prate daljnje upute voditelja ispitnih prostorija. U 9:00 sati započinje pisanje ispita. U svakoj ispitnoj prostoriji osim učenika bit će dvoje učitelja – voditelj ispitne prostorije i provoditelj ispitivanja.

Učenici koji se školuju prema redovitome programu uz prilagodbu sadržaja i individualizirane postupke ispite pišu u zasebnoj prostoriji jer im je produljeno vrijeme pisanja ispita.

**Raspored pisanja ispita**

|  |  |  |  |  |
| --- | --- | --- | --- | --- |
| Predmet  | Datum  | Trajanje ispita | Popunjavanje upitnika | Gablec |
| Hrvatski jezik | 2.5.2022. | 90 + 90 min(30 min pauza) | 10-20 min (nakon završetka drugog dijela ispita) | 10:30 |
| Matematika | 3.5.2022. | 90 min | 10-20 min | 10:40 |
| Biologija | 4.5.2022. | 90 min | 10-20 min | 10:40 |
| Fizika | 5.5.2022. | 90 min | 10-20 min | 10:40 |
| Kemija | 6.5.2022. | 90 min | 10-20 min | 10:40 |

U ponedjeljak učenici s ispitivanjem završavaju najranije u 12:40 sati te nakon toga odlaze kući. U ostalim danima ispitivanje traje najranije do 10:40 te učenici ostaju u školi i nakon završetka trećeg sata prate nastavu prema uobičajenom rasporedu.

**Dopušteni pribor**

Za vrijeme ispitivanja učenici na klupama ne smiju imati ništa osim dopuštenog pribora. Strogo je zabranjeno korištenje mobitela, pametnih satova i ostale tehnologije. Učenici su takve predmete dužni ostaviti na ulazu u učionicu.

|  |  |
| --- | --- |
| Hrvatski jezik | kemijska olovka kojom se piše crnom ili plavom bojom |
| Matematika | kemijska olovka kojom se piše crnom ili plavom bojom, geometrijski pribor (trokut i ravnalo ili dva trokuta); za učenike s prilagodbom sadržaja i kalkulator |
| Biologija | kemijska olovka kojom se piše crnom ili plavom bojom |
| Fizika | kemijska olovka kojom se piše crnom ili plavom bojom, jedan trokut ili jedno ravnalo, kalkulator |
| Kemija | kemijska olovka kojom se piše crnom ili plavom bojom, kalkulator |

Za vrijeme pisanja ispita učenicima nije dopušteno izlaženje iz učionica, osim ako je to prijeko potrebno. U tom slučaju provoditelj ispitivanja prati učenika izvan učionice.

**Učenici se za ispite ne moraju unaprijed pripremati** – svrha je utvrditi stvarno stanje usvojenosti obrazovnih ishoda. Rezultati ispitivanja neće ni na koji način utjecati na nastavak njihovog školovanja.

Svim učenicima želimo puno sreće i uspjeha!

Koordinatorica ispitivanja:

pedagoginja Tajana Perec